同诸公奉侍祭岳渎使大理卢幼平自会稽回经平望将赴于朝廷期过故林不至
唐·皎然

望祀崇周典，皇华出汉庭。紫泥颁会计，玄酒荐芳馨。圣虑多虔肃，斋心合至灵。占祥刊史竹，筮日数尧蓂。礼秩加新命，朝章笃理刑。敷诚通北阙，遗爱在南亭。苕水思曾泛，矶山忆重经。清风门客仰，佳颂国人听。攀桂留卿月，徵文待使星。春郊回驷牡，遥识故林青。